Na podlagi prvega odstavka 25. člena in 33. člena Zakona o kolektivnem upravljanju avtorske in sorodnih pravic (Uradni list RS, št. 63/16, ZKUASP) ter Pogodbe o ustanovitvi združenja SAZOR GIZ skupščina avtorjev in skupščina založnikov združenja SAZOR – Slovenska avtorska in založniška organizacija za pravice reproduciranja GIZ (združenje) dne \_\_.\_\_.2017 sprejme naslednja

**PRAVILA O NAMENSKIH SKLADIH ZDRUŽENJA SAZOR GIZ**

1. **člen**

**(namenska sklada združenja)**

Združenje v skladu s prvim odstavkom 33. člena ZKUASP oblikuje dva namenska sklada, in sicer:

* namenski sklad avtorjev in
* namenski sklad založnikov.

1. **člen**

**(vplačila v sklad)**

Sklada se financirata iz naslednjih virov:

* vplačila iz rezervacij, kot to določajo Pravila o delitvi zbranih avtorskih honorarjev,
* vplačila nerazdeljenih avtorskih honorarjev, kot jih opredeljuje ZKUASP,
* vplačila na podlagi sklepa skupščine založnikov ali skupščine avtorjev,
* vplačila iz naslova odbitkov, ki so za ta namen dogovorjeni v pogodbah o medsebojnem zastopanju z drugimi (tujimi) kolektivnimi organizacijami.

Namenski sklad založnikov se financira iz sredstev oz. fonda založnikov, namenski sklad avtorjev pa iz sredstev oz. fonda avtorjev.

Vplačila v namenska sklada so po višini omejena v skladu z omejitvami, ki jih določa zakon.

1. **člen**

**(vplačila iz naslova rezerviranih sredstev)**

Vir vplačil v namenska sklada so sredstva iz rezervacij, ki do poteka obdobja, ki ga za oblikovanje in hrambo rezervacij določajo Pravila o delitvi zbranih avtorskih honorarjev, niso bila razdeljena med upravičence do avtorskih honorarjev.

Vplačila v namenski sklad avtorjev iz rezervacij se izvedejo na način, da se ena polovica nerazdeljenih sredstev rezervacij iz fonda avtorjev vplača v namenski sklad avtorjev.

Vplačila v namenski sklad založnikov iz rezervacij se izvedejo na način, da se ena polovica nerazdeljenih sredstev rezervacij iz fonda založnikov vplača v namenski sklad založnikov.

1. **člen**

**(vplačila iz naslova nerazdeljenih avtorskih honorarjev)**

Če je delitev zbranih sredstev potekala ob upoštevanju dejanske uporabe avtorskih del in je del sredstev ostal nerazdeljen v skladu s pravili, kot jih določa zakon za nerazdeljene avtorske honorarje (35. člen ZKUASP), se vsi takšni nerazdeljeni avtorski honorarji vplačajo v namenski sklad avtorjev (če gre za nerazdeljene avtorske honorarje iz fonda avtorjev) oz. založnikov (če gre za nerazdeljene avtorske honorarje iz fonda založnikov). Nerazdeljena sredstva, glede katerih še ni nastopilo zastaranje, se v namenski sklad vplačajo šele po poteku zastaralne dobe za terjatve neznanih upravičencev do zadevnih avtorskih honorarjev.

1. **člen**

**(vplačila na podlagi sklepa skupščine avtorjev in skupščine založnikov)**

Združenje na podlagi sklepa posamezne skupščine združenja, ki ga skupščina sprejme z večino najmanj treh četrtin na skupščini navzočih glasovalnih pravic, od zbranih avtorskih honorarjev odvede in vplača v namenski sklad sredstva v deležu, ki ga ob upoštevanju zakonskih omejitev določi skupščina, pri čemer se delež skupščine avtorjev odmeri od zbranih sredstev avtorjev in se vplača v namenski sklad avtorjev, delež skupščine založnikov pa se odmeri od zbranih sredstev založnikov in se vplača v namenski sklad založnikov.

1. **člen**

**(vplačila iz naslova odbitkov, ki so za ta namen dogovorjeni v pogodbah o medsebojnem zastopanju z drugimi kolektivnimi organizacijami)**

Če je v pogodbi med združenjem in drugo (tujo) kolektivno organizacijo dogovorjen odbitek za namenske sklade, združenje izvede odbitek tako dogovorjenih sredstev in jih vplača v namenski sklad. Sredstva se vplačajo v namenski sklad tiste kategorije imetnikov pravic, na katere se pogodba o zastopanju nanaša. Če se pogodba o zastopanju nanaša tako na avtorje kot na založnike, se sredstva vplačajo v namenski sklad avtorjev in namenski sklad založnikov v enakih deležih, razen če pogodba določa drugače.

1. **člen**

**(upravljanje s sredstvi namenskih skladov)**

Združenje vodi sredstva sklada ločeno na svojem računu za vsak sklad posebej.

Sredstva v namenskih skladih sme združenje vlagati v kratkoročne bančne depozite (z vezavo do vključno enega leta), če to ne vpliva na izplačevanje teh sredstev v skladu s temi pravili in zakonom.

Stroški , ki se nanašajo na namenski sklad, bremenijo namenski sklad, na katerega se nanašajo, skupni stroški namenskih skladov pa bremenijo vse namenske sklade v deležu, ki je enak deležu sredstev posameznega sklada glede na sredstva vseh skladov.

1. **člen**

**(izplačilo namenskih skladov)**

Sredstva namenskega sklada so namenska in se lahko izplačajo le za naslednje namene:

* spodbujanje kulturnoumetniškega ustvarjanja in razširjanja novih avtorskih del na področjih, pomembnih za ohranjanje kulturne raznolikosti, pri čemer morajo sredstva prejeti še neuveljavljeni avtorji s stalnim prebivališčem v Republiki Sloveniji,
* za socialne namene avtorjev s stalnim prebivališčem v Republiki Sloveniji, ali
* za izobraževalne namene avtorjev s stalnim prebivališčem v Republiki Sloveniji in založnikov s sedežem v Republiki Sloveniji.

O izplačilu sredstev iz namenskega sklada avtorjev odloča skupščina avtorjev, o izplačilu sredstev iz namenskega sklada založnikov pa odloča skupščina založnikov. Sredstva iz namenskega sklada se lahko delijo katerikoli kategoriji avtorjev zaradi doseganja namenov iz predhodnega odstavka.

1. **člen**

**(razdelitev in poraba sredstev)**

Poslovodstvo združenja pripravi predloge oz. projekte, ki ustrezajo kateremu od namenov iz predhodnega odstavka in katerim bi bilo zato možno nameniti sredstva iz namenskih skladov. Pri tem upošteva višino sredstev v namenskih skladih ter učinek projekta z vidika zagotavljanja želenega namena. Projekte poslovodstvo pripravlja na lastno pobudo ali na pobudo članov združenja ali tretjih oseb, pri čemer ni vezano na pobude ali predloge članov ali tretjih oseb.

Ko poslovodstvo izbere ustrezne projekte, jih predstavi nadzornemu odboru zaradi pridobitve soglasja. Nadzorni odbor po pregledu izbranih projektov le-te potrdi ali zavrne, prav tako lahko zahteva njihovo dopolnitev in nato o njih ponovno odloča. Za projekte, ki so potrjeni s strani nadzornega odbora, poslovodstvo pripravi dokumentacijo za izvedbo javnega razpisa, s katerim pozove vse zainteresirane osebe k prijavi na projekt zaradi pridobitve sredstev iz namenskega sklada.

Javni razpis se objavi na spletni strani združenja, lahko pa se v povzetku objavi tudi v drugih javnih občilih (npr. v časopisu). Javni razpis vsebuje najmanj:

* informacijo o namenskem skladu in predvideni višini sredstev, ki so predmet razdelitve,
* navedbo namena porabe sredstev in kratek opis projekta, kateremu so sredstva namenjena,
* pogoje za prijavo na javni razpis, ki jih mora izpolnjevati prijavitelj,
* obveznost poročanja o namenski uporabi sredstev,
* rok za prijavo, ki ne sme biti krajši od 20 dni in
* način posredovanja prijave.

Poslovodstvo obvesti člane združenja in upravičence o javnem razpisu po elektronski poti, če razpolaga z ustreznimi podatki za njihovo obveščanje.

Poslovodstvo po poteku roka za prijavo na javni razpis pregleda vse prejete prijave in izmed prijavljenih kandidatov izbere tistega, ki je po njegovem mnenju najbolj primeren in o tem pripravi poročilo za obravnavo na skupščini. O prijavljenih kandidatih lahko svoje mnenje poda tudi nadzorni odbor. O dodelitvi in izplačilu sredstev odloča skupščina. Skupščina najprej odloča o predlogu poslovodstva, če pa le-tega zavrne, lahko odloča tudi o drugih pravilno prijavljenih kandidatih, ki izpolnjujejo pogoje iz razpisa, ter izbere kandidata. Na podlagi sklepa skupščine o izbiri kandidata poslovodstvo obvesti vse prijavljene kandidate o odločitvi skupščine, ki je dokončna.

Z izbranim kandidatom se po potrebi sklene pogodba, v kateri se v skladu z javnim razpisom opredelijo pravice in obveznosti združenja in izbranega kandidata (prejemnika sredstev). Če izbrani kandidat zavrne predlog poslovodstva glede vsebine ali podpisa pogodbe ali če se na poziv poslovodstva združenja na sklenitev pogodbe ne odzove v roku 20 dni od prejema poziva, se šteje, da je izbrani kandidat odstopil od prijave na javni razpis in javni razpis ni bil uspešen.

Javni razpis prav tako ni uspešen, če se nanj ni prijavil noben kandidat, ki bi izpolnjeval razpisne pogoje, ali če poslovodstvo ali skupščina ne potrdi nobenega od pravilno prijavljenih kandidatov. Poslovodstvo lahko v tem primeru ponovi postopek z javnim razpisom ali pa zadevni projekt opusti.

Sredstva se izplačajo izbranemu kandidatu v rokih in pod pogoji, ki je določa projekt in javni razpis oz. pogodba, če je sklenjena.

Če se sredstva iz namenskih skladov razdeljujejo za socialne namene, izvedba javnega razpisa ni obvezna, temveč se sredstva lahko razdelijo tudi tako, da poslovodstvo skupščini predloži v obravnavo konkretni predlog za razdelitev sredstev za tovrstne namene, o katerem odloča skupščina. Enako velja v primerih, če se sredstva namenijo izobraževalnim dogodkom za avtorje ali založnike, katere organizira združenje.

1. **člen**

**(neuveljavljeni avtor)**

Za neuveljavljenega avtorja se po teh pravilih šteje avtor najmanj enega dela in največ treh del s področja književnosti, znanosti, publicistike ali njihovih prevodov.

1. **člen**

**(izvajanje nadzora nad uporabo prejetih sredstev sklada)**

Izplačana sredstva so namenska. Prejemnik sredstev lahko sredstva porabi le za namen in v skladu s pogoji javnega razpisa in pogodbe, če je sklenjena.

Poslovodstvo združenja izvaja nadzor nad uporabo prejetih sredstev iz namenskega sklada. Prejemnik sredstev iz namenskega sklada mora v rokih in na način, ki ga opredeljuje javni razpis in pogodba, če je sklenjena, združenje obvestiti in predložiti pisno poročilo o porabi sredstev v skladu z razpisnimi pogoji. Poročilu morajo biti predložena ustrezna dokazila. Poročilo obravnava poslovodstvo združenja. Če poslovodstvo oceni, da pravočasno podano poročilo ni popolno, pozove prejemnika sredstev k dopolnitvi poročila z manjkajočimi podatki ali dokazi in za to določi rok, ki znaša vsaj 8 dni. Če prejemnik sredstev na poziv združenja v postavljenem roku ne predloži manjkajočih podatkov in dokazov, se šteje, da ni predložil popolnega poročila.

Če prejemnik sredstev v omenjenih rokih združenju ne posreduje popolnega poročila z dokazili o tem, da so bila prejeta sredstva uporabljena skladno s pogoji javnega razpisa, ali če je prejeta sredstva uporabil v nasprotju s pogoji iz javnega razpisa, mora prejemnik sredstev le-ta vrniti v namenski sklad združenja v roku 30 dni od dneva, ko ga združenje pisno pozove k vračilu prejetih sredstev.

Če prejemnik sredstev le-teh ne vrne v predpisanem roku, združenje zoper prejemnika sredstev sproži pravne postopke zaradi vračila prejetih sredstev, skupaj z zamudnimi obrestmi in stroški postopka.

Če je v razpisnih pogojih predvideno postopno črpanje sredstev in vmesno poročanje o izpolnjevanju prevzetih obveznosti, se predhodne določbe smiselno uporabljajo tudi za postopna izplačila iz namenskega sklada in vmesno poročanje prejemnika sredstev. Če poročila prejemnika sredstev niso popolna in pravočasna, lahko združenje začasno ustavi izplačevanje sredstev iz namenskega sklada, dokler se prejemnik sredstev ne uskladi z obveznostmi iz razpisih pogojev in pogodbe, če je le-ta sklenjena. Če uskladitev ni več mogoča, se izplačevanje sredstev ustavi in prejemnik sredstev ni upravičen do nadaljnjih izplačil, prav tako je dolžan vrniti že prejeta sredstva, če je to predvideno v razpisih pogojih ali pogodbi, če je le-ta sklenjena.

Razpisni pogoji lahko določajo podrobnejše izvajanje nadzora združenja nad izplačevanjem in uporabo sredstev namenskega sklada.

Če se sredstva razdeljujejo za socialne namene, se za prejemnike tovrstnih sredstev ne uporabljajo določbe teh pravil o izvajanju nadzora nad porabo prejetih sredstev, razen če je javni razpis (če je bil izveden) ali sklep skupščine, s katerim je skupščina potrdila razdelitev sredstev, predvidel izvajanje nadzora nad uporabo prejetih sredstev sklada. Če se sredstva namenijo izobraževalnim dogodkom za avtorje ali založnike, katere organizira združenje, se ne uporabljajo določbe teh pravil o izvajanju nadzora nad uporabo prejetih sredstev, temveč nadzor nad uporabo prejetih sredstev izvaja nadzorni odbor v okviru splošnih pravil o izvajanju nadzora nad poslovodstvom.

1. **člen**

**(končne določbe)**

Ta pravila stopijo v veljavo, ko jih sprejme skupščina združenja. O njihovi spremembi odloča skupščina združenja.